*****

ΠΡΩΤΟΚΟΛΛΟ

Παράρτημα της τελικής πράξης της διάσκεψης των πληρεξουσίων των κρατών μερών της διεθνούς σύμβασης για τη διατήρηση των θυννοειδών του Ατλαντικού

(Παρίσι, 9 - 10 Ιουλίου 1984)

Ι. Τα άρθρα XIV, XV και XVI της διεθνούς σύμβασης για τη διατήρηση των θυννοειδών του Ατλαντικού τροποποιούνται ως εξής:

Άρθρο XVI

1. Η παρούσα σύμβαση ανοίγεται προς υπογραφή από την κυβέρνηση κάθε κράτους μέλους του Οργανισμού Ηνωμένων Εθνών ή από οποιοδήποτε από τα ειδικευμένα όργανά του. Μια τέτοια κυβέρνηση που δεν έχει υπογράψει τη σύμβαση μπορεί να προσχωρήσει σ' αυτή οποιαδήποτε στιγμή.

2. Η παρούσα σύμβαση υπόκειται στην επικύρωση ή την έγκριση των χωρών που την υπογράφουν σύμφωνα με το σύνταγμά τους. Τα έγγραφα επικύρωσης, έγκρισης ή προσχώρησης κατατίθενται στο γενικό διευθυντή της Οργάνωσης των Ηνωμένων Εθνών για τη Διατροφή και τη Γεωργία.

3. Η παρούσα σύμβαση αρχίζει να ισχύει όταν επτά κυβερνήσεις έχουν καταθέσει έγγραφα επικύρωσης, έγκρισης ή προσχώρησης· αρχίζει να ισχύει για κάθε κυβέρνηση που καταθέτει μεταγενέστερα έγγραφο επικύρωσης, έγκρισης ή προσχώρησης από την ημερομηνία κατάθεσης αυτού του εγγράφου.

4. Η παρούσα σύμβαση ανοίγεται προς υπογραφή ή προσχώρηση κάθε διακυβερνητικού οργανισμού οικονομικής ενοποίησης που αποτελείται από κράτη που του έχουν μεταβιβάσει αρμοδιότητα για τα θέματα με τα οποία ασχολείται η σύμβαση, περιλαμβμανομένης και της αρμοδιότητας να συνάπτει συνθήκες για τα θέματα αυτά.

5. Αμέσως ύστερα από την κατάθεση του εγγράφου τυπικής επιβεβαίωσης ή προσχώρησης, κάθε οργανισμός που αναφέρεται στην παράγραφο 4 αποτελεί συμβαλλόμενο μέρος με τα ίδια δικαιώματα και υποχρεώσεις που έχουν τα άλλα συμβαλλόμενα μέλη δυνάμει των διατάξεων της σύμβασης. Η αναφορά στο κείμενο της σύμβασης στον όρο «κράτος» στο άρθρο ΙΧ παράγραφος 3, και στον όρο «κυβέρνηση » στο προοίμιο και στο άρθρο ΧΙΙΙ παράγραφος 1, ερμηνεύεται με αυτή την έννοια.

6. Μόλις ένας οργανισμός που αναφέρεται στην παράγραφο 4 γίνεται συμβαλλόμενο μέρος της παρούσας σύμβασης, τα κράτη μέλη αυτού του οργανισμού καθώς και αυτά που θα προσχωρήσουν σ' αυτόν παύουν να αποτελούν μέρος της σύμβασης· απευθύνουν για το σκοπό αυτό, γραπτή γνωστοποίηση στο γενικό διευθυντή της Οργάνωσης των Ηνωμένων Εθνών για τη Διατροφή και τη Γεωργία.

Άρθρο XV

Ο γενικός διευθυντής της Οργάνωσης των Ηνωμένων Εθνών για τη Διατροφή και τη Γεωργία ενημερώνει όλες τις κυβερνήσεις που αναφέρονται στην παράγραφο 1 του άρθρου XIV και όλους τους οργανισμούς που αναφέρονται στην παράγραφο 4 του ίδιου άρθρου για την κατάθεση των εγγράφων επικύρωσης, έγκρισης, τυπικής επιβεβαίωσης ή προσχώρησης, για την ημερομηνία ενάρξεως ισχύος της σύμβασης, τις προτάσεις τροποποιήσεων, τις γνωστοποιήσεις αποδοχής των τροποποιήσεων, την έναρξη ισχύος τους και τις γνωστοποιήσεις απομάκρυνσης.

Άρθρο XVI

Το πρωτότυπο της παρούσας σύμβασης κατατίθεται στον γενικό διευθυντή της Οργάνωσης των Ηνωμένων Εθνών για τη Διατροφή και τη Γεωργία, ο οποίος αποστέλλει επικυρωμένα αντίγραφά της στις κυβερνήσεις που αναφέρονται στην παράγραφο 1 του άρθρου XIV και τους οργανισμούς που αναφέρονται στην παράγραφο 4 του ιδίου άρθρου.

ΙΙ. Το πρωτότυπο του παρόντος πρωτοκόλλου του οποίου τα κείμενα στην αγγλική, ισπανική και γαλλική γλώσσα είναι εξίσου αυθεντικά, κατατίθεται στο γενικό διευθυντή της Οργάνωσης των Ηνωμένων Εθνων για τη Διατροφή και τη Γεωργία. Ανοίγεται προς υπογραφή στη Ρώμη, έως τις 10 Σεπτεμβρίου 1984. Τα συμβαλλόμενα μέρη της διεθνούς σύμβασης για τη διατήρηση των θυννοειδών του Ατλαντικού που δεν θα έχουν υπογράψει το πρωτόκολλο έως αυτή την ημερομηνία, μπορούν παρ' όλα αυτά να καταθέσουν το έγγραφο αποδοχής τους οποτεδήποτε.

Ο γενικός διευθυντής της Οργάνωσης των Ηνωμένων Εθνών για τη Διατροφή και τη Γεωργία αποστέλλει επικυρωμένο αντίγραφο του παρόντος πρωτοκόλλου σε κάθε συμβαλλόμενο μέρος της διεθνούς σύμβασης για τη διατήρηση των θυννοειδών του Ατλαντικού.

ΙΙΙ. Το παρόν πρωτόκολλο αρχίζει να ισχύει από την ημερομηνία που όλα τα συμβαλλόμενα μέρη θα καταθέσουν στο γενικό διευθυντή της Οργάνωσης των Ηνωμένων Εθνών για τη Διατροφή και τη Γεωργία έγγραφα έγκρισης, επικύρωσης ή αποδοχής. Από αυτή την άποψη, οι διατάξεις που προβλέπονται στην τελευταία φράση της παραγράφου 1 του άρθρου ΧΙΙΙ της διεθνούς σύμβασης για τη διατήρηση των θυννοειδών του Ατλαντικού εφαρμόζονται mutatis mutandis. Η ημερομηνία ενάρξεως ισχύος είναι η τριακοστή ημέρα από την ημερομηνία κατάθεσης του τελευταίου εγγράφου.

Παρίσι, 10 Ιουλίου 1984.